การประกอบธุรกิจของแต่ละสายผลิตภัณฑ์

(1) ลักษณะของการให้บริการ

ธุรกิจของ BOL ในปัจจุบันแบ่งออกเป็น 4 กลุ่มใหญ่ๆ ได้แก่

  1) บริการข้อมูล

  2) บริการให้คำปรึกษา

  3) บริการเอาท์ซอร์สซิ่ง

  4) บริการอื่นๆ

1. บริการข้อมูล

ธุรกิจบริการข้อมูลเป็นธุรกิจหลักของบริษัท โดยบริษัทมีรายได้มากกว่า 70%
และมีความเติบโตอย่างต่อ เนื่อง
ด้วยปัจจัยภายในและภายนอกทำให้องค์กรต้องปรับตัวต่อการเปลี่ยนแปลง
ข้อมูลในการตัดสินใจจึงทวีความสำคัญในบทบาทของการบริหารจัดการในองค์กร
เพื่อให้ครอบคลุมและเหมาะสมกับสภาพการแข่งขัน
ระดับความพร้อมของกลุ่มเป้าหมายที่อาจแตกต่างกัน
บริษัทได้พัฒนาการให้บริการให้มีความหลากหลายอย่างต่อเนื่องเพื่อให้ตรงตามความต้องการของลูกค้า
โดยมุ่งเน้นในการสร้างมูลค่าเพิ่มและมุมมองใหม่ๆ ในการบริหารความเสี่ยงและโอกาส
ในปัจจุบันบริการข้อมูลได้มีรูปแบบต่างๆ ดังนี้

1.1) การให้บริการข้อมูลแบบ ออนไลน์

เป็นบริการที่อำนวยความสะดวกสบายแก่ผู้ใช้ โดยการนำแหล่งข้อมูลธุรกิจต่างๆ
มาเชื่อมโยงอย่างบูรณาการ
ทำให้ผู้ให้บริการสามารถมองภาพของข้อมูลได้อย่างครบถ้วนทั้งเชิงลึกและเชิงกว้าง
สามารถรองรับผู้ใช้หลายระดับ ซึ่งมีลักษณะการใช้ข้อมูลที่ต่างกัน
ผู้ใช้สามารถเลือกรับบริการทั้งในรูปแบบการคิดเป็นเวลา (Time - Base) และ
การเป็นสั่งซื้อเป็นครั้ง (Transaction - Base)

  1.1.1) Time - Base

  การให้บริการแบบ Time-Base ทำให้ผู้ใช้สามารถใช้งานข้อมูลได้อย่างต่อเนื่อง
  โดยมีคุณลักษณะพิเศษดังนี้

-   สามารถเข้าถึงมิติของข้อมูลจากการเชื่อมโยงที่มาจากหลายแหล่งข้อมูลและมีความทันสมัย

-   การวิเคราะห์ทางการเงินเชิงลึกที่ช่วยให้ผู้ใช้สามารถมีความเข้าใจความซับซ้อนของตัวเลขทางการเงินได้โดยง่าย

-   ระบบแจ้งเตือนความเปลี่ยนแปลงซึ่งแจ้งเตือนเหตุการณ์สำคัญของกลุ่มเป้าหมายซึ่งอาจจะมีผลกระทบกับองค์กร

-   การค้นหากลุ่มลูกค้าตามเงื่อนไขทำให้สามารถเข้าถึงการกระจายตัวของกลุ่มเป้าหมายได้อย่างชัดเจนเพื่อใช้ในการกำหนดกลยุทธ์ทางการตลาดขององค์กร

-   การสืบค้นพิเศษที่เพิ่มประสิทธิภาพทางการตลาด

  1.1.2) Transaction - Base

  เป็นบริการที่เหมาะสำหรับผู้เริ่มใช้ข้อมูลหรือผู้ที่ใช้ข้อมูลในปริมาณที่น้อย
  บริการนี้ทำให้บริษัทสามารถขยายฐานผู้ใช้ให้มีจำนวนมากขึ้น โดยมีคุณลักษณะพิเศษ ดังนี้

-   สามารถเลือกซื้อรายงาน หรือข้อมูลตามจำนวนที่ต้องการใช้จริง

-   ใช้งานง่าย ไม่สลับซับซ้อน

-   ระบบจะจัดเก็บข้อมูลภายใน 7 วัน
    เพื่อให้ผู้ใช้สามารถกลับมาดูข้อมูลโดยไม่ต้องเสียค่าใช้จ่ายเพิ่ม

1.2) การให้บริการข้อมูลแบบ ออฟไลน์

  เป็นรูปแบบการใช้ข้อมูลในรูปแบบ ต่างๆ ดังนี้

  1.2.1) รูปแบบรายงาน

  เป็นการให้บริการข้อมูลในรูปแบบรายงาน เช่นรายงานบริษัทในต่างประเทศ (Business
  Information Report, “BIR”, ซึ่งเป็นรูปแบบรายงานของ D&B) รายงานภาคอุตสาหกรรม
  (Industry Report)

  1.2.2) รูปแบบฐานข้อมูลตามความต้องการ (Customization)

  เป็นการให้บริการข้อมูลในรูปแบบฐานข้อมูล ซึ่งผู้ใช้สามารถกำหนดเงื่อนไขต่างๆ
  ที่ใช้เลือกข้อมูลในฐานข้อมูลของ BOL และจะได้รับข้อมูลในรูปแบบที่ลูกค้าต้องการ

  1.2.3) รูปแบบระบบช่วยในการตัดสินใจ (Decision Support System)

  เป็นการให้บริการข้อมูลในรูปแบบของระบบช่วยในการตัดสินใจ
  ซึ่งเป็นบริการสำหรับหน่วยงานขนาดใหญ่เช่นสถาบันการเงินที่มีความจำเป็นจะต้องใช้ข้อมูล
  และมุมมองในระดับภาพรวม ซึ่งบริการนี้จะเป็นบริการที่รวมถึงข้อมูลระบบแอพลิเคชั่น
  ระบบคอมพิวเตอร์ และการอัพเดทข้อมูลให้ทันสมัย

2. บริการที่ปรึกษา

บริการที่ปรึกษาเป็นการนำประสบการณ์และความเชี่ยวชาญในมุมมอง และการวิเคราะห์ข้อมูล
มาให้บริการลูกค้าโดยมีรูปแบบเป็นการจัดการอบรมและให้คำปรึกษา

3. บริการเอาท์ซอร์สซิ่ง

บริการเอาท์ซอสซิ่ง เป็นบริการที่บริษัทดำเนินการให้แก่ลูกค้าครบวงจร
ปัจจุบันบริษัทให้บริการเอาท์ซอร์สซิ่งในด้านต่างๆ ดังต่อไปนี้

3.1) Data Center

บริษัทให้บริการเอาท์ซอร์สซิ่งด้านการประมวลผลข้อมูล
โดยหน้าที่ของบริษัทครอบคลุมถึงการจัดหาพื้นที่ในการดำเนินการศูนย์ประมวลผลข้อมูล
จัดหาและบำรุงรักษาโครงสร้างพื้นฐานและระบบเครือข่าย
ตลอดจนระบบรักษาความปลอดภัยและสิ่งอำนวยความสะดวกอื่นๆ ตามที่ลูกค้ากำหนด นอกจากนี้
บริษัทยังดูแลการดำเนินงานของศูนย์ประมวลผลด้านอื่นๆ เช่น นำข้อมูลเข้าสู่ระบบ
การควบคุมดูแลการประมวลผลและการสำรองข้อมูล
โดยมีขั้นตอนปฏิบัติงานที่เป็นไปตามมาตรฐานสากล

  3.2) Data Entry

เป็นกระบวนการบันทึกข้อมูลที่มีในเอกสาร ให้อยู่เป็นรูปแบบอิเล็กทรอนิคส์
โดยบริษัทมีบุคลากรที่มีความชำนาญในการบันทึกข้อมูล
ประกอบกับบริษัทมีระบบเครื่องมือและอุปกรณ์ที่ทันสมัย
ตลอดจนสถานที่ทำงานที่มีระบบการรักษาความปลอดภัยอย่างรัดกุม
จึงทำให้ลูกค้าของบริษัทมีความมั่นใจในความปลอดภัยและความถูกต้องของข้อมูลในระหว่างที่บริษัททำการบันทึกข้อมูลเข้าสู่ระบบคอมพิวเตอร์

3.3) Data Cleansing

เป็นกระบวนการปรับปรุงคุณภาพของฐานข้อมูลของลูกค้า ให้บริการในการอัพเดทข้อมูล
จัดระเบียบรูปแบบข้อมูลให้ถูกต้อง และครบถ้วน
เพื่อให้ลูกค้าสามารถนำข้อมูลไปใช้ให้เกิดประโยชน์สูงสุด

4. บริการอื่นๆ (Others)

4.1) โครงการพิเศษ ( Special Project )

โครงการพิเศษ (Special Project)
เป็นโครงการที่บริษัทดำเนินการโดยอาศัยความเชี่ยวชาญหลักของบริษัท เช่น
การบริหารจัดการฐานข้อมูล การตรวจสอบความถูกต้องของข้อมูล
การพัฒนาระบบเทคโนโลยีสารสนเทศ เป็นต้น ซึ่งโครงการพิเศษนี้
จะดำเนินการภายใต้ความต้องการเฉพาะ (Special Requirements) ของลูกค้าแต่ละราย

4.2) การติดตามหนี้สิน (DebtLine)

บริษัทได้เสนอบริการการจัดเก็บหนี้อย่างมืออาชีพ เพื่อเพิ่มประสิทธิภาพ
และสภาพคล่องทางการเงินให้แก่กลุ่มลูกค้าของบริษัทเพื่อให้ลูกค้าของบริษัทได้รับเงินจากการขายสินค้า
และบริการครบถ้วน โดยยังคงรักษาความสัมพันธ์อันดีกับคู่ค้าไว้ได้

(2) การตลาดและภาวะการแข่งขันกลยุทธ์การแข่งขัน

ภาวะอุตสาหกรรม

ในภาพรวมเศรษฐกิจ มีการขยายตัวต่อที่ดีอย่างต่อเนื่อง
โดยในภาคการบริโภคและการลงทุนของภาคเอกชนมีการขยายตัวได้ดี
เนื่องจากทั้งการส่งออกและการท่องเที่ยวมีแนวโน้มที่ดีขึ้น ผลผลิตทางการเกษตรในสินค้าสำคัญ เช่น
มันสำปะหลัง ปาล์มน้ำมันมีราคาที่ดี ทำให้เกษตรกรมีรายได้เฉลี่ยที่สูงขึ้น
ทางด้านเสถียรภาพด้านต่างประเทศก็อยู่ในเกณฑ์ที่ดีแม้ดุลการค้าจะขาดดุล
แต่ดุลบัญชีเดินสะพัดยังคงเกินดุลจากภาคบริการ และเงินสำรองระหว่างประเทศยังอยู่ในระดับมั่นคง
ผนวกกับอัตราดอกเบี้ยที่อยู่ในระดับต่ำซึ่ง เอื้อต่อการบริโภคและการลงทุน
รวมทั้งความเชื่อมั่นของนักธุรกิจที่ยังอยู่ในเกณฑ์ดี

อย่างไรก็ตามภาวะการกดดันของราคาสินค้าที่มีต้นทุนสูงขึ้น
ทั้งจากราคาน้ำมันในตลาดโลกที่ขยับตัวสูง
จากปัญหาความขัดแย้งในตะวันออกกลางและความต้องการของน้ำมันที่สูงขึ้น
ร่วมกับการปรับค่าแรงงานขั้นต่ำที่ขยับสูงขึ้นตามนโยบายของรัฐบาล
ทำให้บริษัทได้รับผลกระทบจากต้นทุนการผลิตที่สูงขึ้นอย่างหลีกเลี่ยงไม่ได้
นอกจากนี้แล้วภัยธรรมชาติที่เกิดขึ้นอย่างต่อเนื่อง เช่นเหตุการแผ่นดินไหวและสึนามิในญี่ปุ่นนั้น
ก็ยังส่งผลกระทบต่อธุรกิจไทยอย่างหลีกเลี่ยงไม่ได้ โดยเฉพาะในอุตสาหกรรมรถยนต์
และเครื่องใช้ไฟฟ้าในประเทศที่อาจชะงัก เนื่องจากมีอะไหล่หลายชิ้นที่ต้องนำเข้าจากประเทศญี่ปุ่น
แต่ทว่าสินค้าทั้งอุปกรณ์ก่อสร้าง และอาหารกำลังเป็นที่ต้องการอย่างมากในประเทศญี่ปุ่น

ทั้งนี้หากมองในด้านการใช้ข้อมูล
คาดการณ์ว่าในบางภาคอุตสาหกรรมอาจมีการใช้ปริมาณข้อมูลที่สูงขึ้น
เพื่อนำมาใช้ในการวิเคราะห์ประกอบการตัดสินใจ อย่างไรก็ตาม
ในระยะยาวคาดว่าความต้องการในการใช้ข้อมูลจะมีอัตราการขยายตัวสูงขึ้นทั้งสถาบันการเงิน
ธนาคาร และบริษัททั่วไป ทั้งในด้านการตรวจสอบข้อมูลเพื่อรักษาลูกค้าปัจจุบัน
การขยายฐานลูกค้าใหม่ หรือการวิเคราะห์สภาพการณ์ทางเศรษฐกิจ
รวมทั้งการใช้ข้อมูลจากหน่วยงานราชการ สถาบันการเงิน และหน่วยงานวิจัยต่างๆ
เกี่ยวกับข้อมูลนิติบุคคลจดทะเบียนในประเทศไทย
ซึ่งบริษัทจึงได้มีการพัฒนาในการให้บริการข้อมูลนิติบุคคลจดทะเบียนทั้งหมดในประเทศไทยกว่า
920,000 บริษัทผ่านระบบออนไลน์ รองรับด้วยเทคโนโลยีที่ทันสมัย เพื่อให้ความสะดวก
และตอบสนองการใช้ข้อมูลในการดำเนินงานขององค์กรเหล่านี้

ภาวะการแข่งขัน

การให้บริการข้อมูลนิติบุคคลจดทะเบียนและข้อมูลธุรกิจออนไลน์ถือเป็นธุรกิจที่น่าสนใจในปัจจุบัน
เพราะข้อมูลถือเป็นสิ่งที่มีมูลค่าสูงและนำมาซึ่งประโยชน์ต่อภาคธุรกิจ ภาคการลงทุนของประเทศ
ถึงแม้ว่าในปัจจุบันบริษัทยังไม่มีคู่แข่งขันทางตรงที่สามารถให้บริการได้ครอบคลุมและครบวงจร
ทั้งทางด้านการเข้าถึงข้อมูล ความถูกต้องและความทันสมัยของข้อมูล
ความรวดเร็วในการจัดการและบริหารข้อมูล ความก้าวหน้าทางด้านเทคโนโลยี
การจัดการระบบฐานข้อมูล
ตลอดจนการวิเคราะห์เพื่อสามารถนำข้อมูลไปใช้ในการตัดสินใจที่ถูกต้องตามความต้องการของลูกค้าได้
เนื่องจากการเข้ามาแข่งขันในธุรกิจนี้เป็นไปได้ค่อนข้างยากสำหรับคู่แข่งขันรายใหม่
โดยคู่แข่งมีความจำเป็นต้องใช้การลงทุนสูง ทั้งในด้านเงินทุน
เทคโนโลยีและบุคลากรที่มีความรู้ความสามารถ ตลอดจนประสบการณ์ในการบริหารจัดการข้อมูล
อย่างไรก็ตาม ในปัจจุบัน มีผู้ให้บริการข้อมูลออนไลน์ที่เพิ่มมากขึ้น
ซึ่งคู่แข่งของบริษัทที่อาจนำมาเปรียบเทียบในส่วนของการให้บริการที่ใกล้เคียงกัน ได้แก่

1.  การให้บริการข้อมูลนิติบุคคลในประเทศไทย

หน่วยงานที่ให้บริการในลักษณะที่ใกล้เคียงกับบริการของบริษัท คือ กรมพัฒนาธุรกิจการค้า
กระทรวงพาณิชย์ และ
ตลาดหลักทรัพย์แห่งประเทศไทยที่ให้บริการข้อมูลของบริษัทที่จดทะเบียนเป็นหลักทรัพย์จดทะเบียนในตลาดหลักทรัพย์แห่งประเทศไทยและตลาดหลักทรัพย์เอ็ม
เอ ไอ นอกจากนี้ ยังมีบริษัทเอกชน เช่น บริษัท บรุ๊คเคอร์ กรุ๊ป จำกัด (มหาชน) และ บริษัท
สำนักวิจัยอินรา จำกัด ที่ให้บริการในบางส่วนที่คล้ายคลึงกับบริการของบริษัท

2.  การให้บริการข้อมูลนิติบุคคลต่างประเทศ

การให้บริการข้อมูลนิติบุคคลต่างประเทศนั้น ในปัจจุบันยังไม่มีคู่แข่งของบริษัทโดยตรง
แต่อย่างไรก็ตาม ผู้ส่งออกซึ่งเป็นกลุ่มลูกค้าหลักของบริการนี้ อาจใช้บริการทดแทน เช่น
บริการการประกันการส่งออก เพื่อเป็นการลดความเสี่ยงอีกทางหนึ่ง
บริษัทหรือหน่วยงานที่ให้บริการการประกันการส่งออกนี้ ได้แก่
ธนาคารเพื่อการส่งออกและนำเข้าแห่งประเทศไทย
ซึ่งปัจจุบันเป็นลูกค้าบริการข้อมูลนิติบุคคลต่างประเทศรายใหญ่รายหนึ่งของบริษัท นอกจากนี้
ยังมีบริษัท โคฟาซ เซอร์วิส (ประเทศไทย) จำกัด
ที่มีบริษัทแม่อยู่ในประเทศฝรั่งเศสได้ให้บริการการประกันการส่งออกเช่นกัน

3.  การให้บริการข้อมูลธุรกิจ ข้อมูลข่าวสาร

สำหรับในด้านข้อมูลข่าวจากหนังสือพิมพ์จะมีหน่วยงานหลายๆ แห่งให้บริการ อาทิ
เว็บไซต์ของหนังสือพิมพ์ต่างๆ สถาบันการเงินต่างๆ ที่มีหน่วยงานบริการข่าวสาร บริษัท บรุ๊คเคอร์
กรุ๊ป จำกัด (มหาชน) เป็นต้น
แต่อย่างไรก็ตามข้อมูลข่าวสารที่บริษัทนำเสนอเป็นข้อมูลสรุปและครอบคลุมหนังสือพิมพ์ทั้งภาษาไทยและภาษาอังกฤษกว่า
20 ฉบับ พร้อมทั้งมีบริการในรูปแบบ News Alert ซึ่งแตกต่างจากผู้ให้บริการรายอื่น
โดยเป็นการบอกเตือนแบบ Proactive
เพื่อมิให้ผู้รับพลาดข่าวสารที่สำคัญที่เกี่ยวข้องกับนิติบุคคลที่ตนเองให้ความสนใจ

ส่วนข้อมูลธุรกิจนั้น มีหน่วยงานที่ให้บริการในลักษณะที่ใกล้เคียงกันกับบริษัท ได้แก่ หน่วยงานวิจัย
บริษัทวิจัยการตลาด บริษัท ดาต้า มาร์ท จำกัด และ บริษัท อินโฟเควสท์ จำกัด เป็นต้น

กลยุทธ์การตลาด

  กลยุทธ์ด้านบริการ

บริษัทให้บริการข้อมูลธุรกิจในหลายรูปแบบผ่านโปรแกรมการค้นหาที่ใช้งานง่าย
เพื่ออำนวยความสะดวกและให้ครอบคลุมมุมมองในการใช้ข้อมูลอย่างครบถ้วน กล่าวคือ
ให้บริการข้อมูลนิติบุคคลจดทะเบียนในประเทศไทย ข้อมูลเกี่ยวกับบุคคลหรือนิติบุคคลล้มละลาย
ข้อมูลข่าวสาร ผ่านระบบคอมพิวเตอร์ออนไลน์ บริการข้อมูลธุรกิจทางด้านการตลาด
บริการระบบเพื่อสนับสนุนการตัดสินใจ
ซึ่งบริษัทได้สร้างระบบการค้นหาข้อมูลที่อำนวยความสะดวกให้ผู้ใช้บริการ
โดยสามารถใช้บริการค้นหาตลอด 24 ชั่วโมงจากทุกมุมโลก
เพราะบริษัทให้บริการผ่านเครือข่ายอินเตอร์เน็ตซึ่งสะดวก รวดเร็ว และประหยัดเวลา

บริษัทได้ใช้กลยุทธ์ที่จะนำเสนอบริการใหม่ๆ ให้แก่ลูกค้าของบริษัท
ประกอบกับให้ความสำคัญกับบริการหลังการขาย การฝึกอบรมการใช้งานให้ลูกค้า การให้คำแนะนำ
การตอบข้อซักถามและแก้ปัญหาที่อาจเกิดขึ้น
และติดตามผลการใช้งานของลูกค้าเพื่ออำนวยความสะดวกและสร้างความประทับใจให้ลูกค้า
อันนำมาซึ่งการต่ออายุสัญญา ใช้บริการกับบริษัทในปีต่อๆ ไป

นอกเหนือจากการเน้นการให้บริการดังกล่าวข้างต้นแล้ว
ทางบริษัทยังได้มุ่งเน้นการขยายฐานลูกค้าในกลุ่มธุรกิจขนาดกลางและขนาดเล็ก หรือธุรกิจ SME
โดยมุ่งเน้นการให้ความรู้แก่ผู้ประกอบการเกี่ยวกับความสำคัญของข้อมูลและการนำข้อมูลที่มีอยู่มาใช้ให้เกิดประโยชน์ผ่านทางบริการ
SME Health Check ซึ่งเป็นบริการที่ช่วยให้ลูกค้าสามารถจำลองสถานการณ์จากข้อมูลที่มีอยู่
เพื่อทำการประเมินสถานการณ์ธุรกิจของตนเองในปัจจุบัน
การเตรียมพร้อมรับความเสี่ยงที่อาจจะเกิดขึ้น
ตลอดจนการสร้างความน่าเชื่อถือและภาพลักษณ์ขององค์กรจากการให้ข้อมูลที่ถูกต้องและครบถ้วนแก่สาธารณะ

ทั้งนี้ บริษัทยังได้ทำการพัฒนาบริการด้าน Scoring โดยการจัดลำดับความเสี่ยงจาก Financial
Stress Score ซึ่งเป็นการจัดทำ Score โดยการนำข้อมูลแวดล้อมของบริษัท
โดยเฉพาะข้อมูลจากงบการเงินมาวิเคราะห์
เพื่อจัดทำเป็นคะแนนสำหรับการวัดความเสี่ยงของธุรกิจ
ทำให้ผู้ใช้งานสามารถนำข้อมูลที่มีอยู่มาใช้ในการประเมินความเสี่ยงของคู่ค้าหรือลูกค้าของตนเอง
โดยเฉพาะการมองภาพรวมของฐานลูกค้าทั้งหมดที่มีอยู่ได้สะดวกรวดเร็วและถูกต้องแม่นยำมากยิ่งขึ้น

กลยุทธ์ด้านการจำหน่ายและช่องทางการจัดจำหน่าย

เนื่องจากการใช้ข้อมูลเพื่อประกอบการตัดสินใจในธุรกิจนั้นเป็นสิ่งใหม่สำหรับนักธุรกิจไทยส่วนใหญ่
ดังนั้นกระบวนการขายจึงเป็นกระบวนการเรียนรู้ที่สำคัญ
ซึ่งต้องให้กลุ่มลูกค้าเป้าหมายได้เห็นประโยชน์อย่างแท้จริงจึงสามารถเปลี่ยนความคิดและกระบวนการตัดสินใจได้
ซึ่งกระบวนการขายอาศัยหลายปัจจัยทำให้การขายอาจใช้ระยะเวลามาก
แต่เมื่อได้มีการตัดสินใจใช้ข้อมูลแล้ว ลูกค้าส่วนใหญ่จะต่อสัญญาการใช้บริการต่อไป
จะเห็นได้จากปัจจุบัน บริษัทได้มีอัตราในการรักษากลุ่มลูกค้าเดิมที่สูงมาก
ในแต่ละปีจำนวนลูกค้ากว่าร้อยละ 90 ได้ต่อสัญญาใช้บริการ
ซึ่งพิสูจน์ว่าข้อมูลเป็นสิ่งที่จำเป็นต่อการทำธุรกิจ

  กลยุทธ์การส่งเสริมการขาย

บริษัทมีกลยุทธ์การส่งเสริมการขาย ดังนี้

1. การส่งเสริมการขายโดยตรงกับลูกค้า มีหลายรูปแบบได้แก่
การจัดรูปแบบการขายบริการของบริษัทเป็นแพ็คเก็จต่างๆ ตามความต้องการของลูกค้า
โดยเสนอขายในราคาแพ็คเก็จพิเศษเมื่อเทียบกับการซื้อบริการใดบริการหนึ่งเท่านั้น
การสาธิตและให้ความรู้แก่ลูกค้าใหม่ก่อนเริ่มใช้บริการ เป็นต้น

2. การส่งเสริมการขายผ่านพนักงานขาย โดยการกำหนดค่า Commission ที่จูงใจ และมี
Incentive สำหรับพนักงานขายรายบุคคลและรายกลุ่ม
ซึ่งจะช่วยกระตุ้นการขายโดยการทำงานเป็นทีมอีกทางหนึ่งด้วย
รวมถึงการมีรางวัลมอบให้สำหรับพนักงานขายที่มียอดขายสูงสุดในกลุ่ม อีกด้วย

3. สืบเนื่องจากการให้บริการ SME Health Check เมื่อ SME
มีความรู้และความเข้าใจถึงความสำคัญของข้อมูลและการประเมินความเสี่ยงของตนเองแล้ว กลุ่ม
SME เหล่านั้นจะกลายมาเป็นกลุ่มเป้าหมายหลักอีกกลุ่มของบริษัท
ในการเพิ่มปริมาณการใช้บริการข้อมูลเพื่อการวิเคราะห์และประเมินความเสี่ยงของลูกค้ามากยิ่งขึ้น

  กลยุทธ์ด้านราคา

บริษัทจะกำหนดราคาขายโดยพิจารณาต้นทุน ผลตอบแทนและคุณค่าของข้อมูลที่ลูกค้าจะได้รับ
โดยอัตราค่าบริการจะแตกต่างกันขึ้นกับประเภทการให้บริการ เช่น บริการ CORPUS
จะคิดค่าบริการตามชั่วโมงการใช้งานโดยบริษัทมีการกำหนดจำนวนชั่วโมงขั้นต่ำในการให้บริการ
และอาจเปลี่ยนแปลงราคาได้ตามกลยุทธ์ด้านการตลาด ในขณะที่ รายงาน BIR
หรือบริการออฟไลน์อื่นๆ คิดค่าบริการตามลักษณะข้อมูล ปริมาณข้อมูล ความยากง่ายของการหาข้อมูล
และความซับซ้อนของการวิเคราะห์ข้อมูล ซึ่งล้วนแล้วแต่มีผลต่อต้นทุนทั้งสิ้น อย่างไรก็ตาม
บริษัทจะให้ส่วนลดในกรณีลูกค้าใช้บริการเป็นจำนวนมาก หรือทำสัญญากับบริษัทในระยะยาว

ลักษณะลูกค้า

ลูกค้าส่วนใหญ่ของบริษัทจะอยู่ในกลุ่มบริษัทเอกชนและบริษัทที่ทำการค้าระหว่างประเทศ
สถาบันการเงิน และหน่วยงานราชการ เป็นต้น ทั้งนี้
บริษัทมีเป้าหมายที่จะขยายฐานลูกค้าให้ครอบคลุมทั้งในประเทศและต่างประเทศ

(3) การจัดหาผลิตภัณฑ์หรือบริการ

การจัดหาและพัฒนาข้อมูลของบริษัท

เนื่องจากบริษัทประกอบธุรกิจให้บริการและพัฒนาข้อมูลนิติบุคคลที่จดทะเบียนในประเทศไทยผ่านระบบออนไลน์และออฟไลน์
ดังนั้น ฐานข้อมูลของบริษัทจะต้องมีความทันสมัยและมีความน่าเชื่อถือ ด้วยเหตุนี้
ฐานข้อมูลจึงเป็นองค์ประกอบที่สำคัญของบริษัท ในปัจจุบัน บริษัทมีแหล่งข้อมูล ดังต่อไปนี้

1)  กรมพัฒนาธุรกิจการค้า กระทรวงพาณิชย์ : ข้อมูลนิติบุคคลที่จดทะเบียนในประเทศไทย
    และงบการเงิน

2)  กรมบังคับคดี กระทรวงยุติธรรม : ข้อมูลนิติบุคคลและบุคคลล้มละลายและข้อมูลขายทอดตลาด

3)  หนังสือพิมพ์ : ข้อมูลข่าวสารจากหนังสือพิมพ์ทั้งภาษาไทยและภาษาอังกฤษชั้นนำกว่า 20 ฉบับ
    โดยการจัดเก็บข้อมูลตาม ชื่อบุคคลในข่าว ชื่อบริษัท และอุตสาหกรรม

4)  โครงการ Payment Info :
    เป็นโครงการแลกเปลี่ยนข้อมูลลูกหนี้การค้าของกลุ่มผู้เข้าร่วมโครงการ
    โดยจะมีการปรับปรุงข้อมูลทุกเดือน

5)  D&B : ข้อมูลนิติบุคคลต่างประเทศ

6)  ข้อมูลจากการสัมภาษณ์กับแหล่งข้อมูลโดยตรง เพื่อให้ได้ข้อมูลที่ถูกต้องและข้อมูลอื่นๆ
    นอกเหนือจากข้อมูลที่ได้รับจากหน่วยงานราชการ

ทั้งนี้ บริษัทได้ให้ความสำคัญต่อการรักษาความปลอดภัยของฐานข้อมูล โดยบริษัทจะมีระบบการ
Backup ข้อมูลอย่างเป็นระเบียบและมีระบบการรักษาความปลอดภัยที่เข้มงวดรัดกุม อาทิ Access
Card ที่ใช้ได้เฉพาะในแต่ละชั้น โทรทัศน์วงจรปิด การพิมพ์รหัสผ่าน Finger Scan
การเขียนบันทึกการเข้า-ออก นอกจากนี้ บริษัทจะมีการ Backup ข้อมูลทุกวัน
โดยบริษัทเช่าพื้นที่อาคารที่ถนนเจริญนครเป็นสถานที่จัดเก็บข้อมูล
ซึ่งมีระบบรักษาความปลอดภัยที่เข้มงวดเช่นเดียวกับที่บริษัท

การจัดหาคอมพิวเตอร์ และอุปกรณ์ทางไอที

บริษัทจัดให้มีอุปกรณ์คอมพิวเตอร์และระบบซอฟต์แวร์ และฮาร์ดแวร์
ที่มีความทันสมัยและมีจำนวนที่พอเพียงต่อการดำเนินงานของบริษัท ที่ผ่านมา
บริษัทจัดให้มีการเปรียบเทียบข้อเสนอและราคาของผู้จัดจำหน่ายแต่ละราย
เพื่อพิจารณาคัดเลือกข้อเสนอที่ดีที่สุด

(4) งานที่ยังไม่ได้ส่งมอบ (ถ้ามี)

- ไม่มี -